ÅRSMELDING FOR HIFO-BODØ, 

For perioden mars 2004 – mars 2005

1. Tillitsvalgte.

Styret har bestått av:

Wilhelm Karlsen, Høgskolen i Bodø, leder

Stian Larsen, Høgskolen i Bodø / Norsk flymuseum, kasserer (til januar 2005)

Marit Helene Hernes, Bodin videregående skole, skolekontakt

Knut Andersson, Bodø videregående skole, styremedlem

Leiv Nordstrand, Høgskolen i Bodø, styremedlem

Alan Hutchinson, oppdragsforsker, styremedlem

Revisor: Herman Svendsen, Bodø videregående skole

Valgkomite:

Laila Grytvik, Bodin videregående skole

Inger Marie Bærug, Bodø videregående skole

Medlemstall: 44

2. Årsmøtet 2004

Årsmøtet 2004 ble avholdt 24.mars på Nordlandsmuseet.

Årsmøtet vedtok årsmeldingen uten tilføyelser.

Regnskapet ble godkjent uten merknader.

Valgkomiteens innstilling ble vedtatt enstemmig.

For øvrig vises det til eget referat fra årsmøtet

3. Aktiviteter 

I forbindelse med årsmøtet 2004 holdt Harry Ellingsen, lederen av Salten Museum, et spennende foredrag om prosessen som har ledet frem til det konsoliderte Salten Museum, og hva dette vil ha å si for museumssektoren i regionen. At foredraget i høyeste grad virket stimulerende, ble tydeliggjort gjennom de mange innspillende som foreningens medlemmer kom med i etterkant.

23.-24. april 2004 arrangerte HIFO-Bodø; Meløy historielag og Landslaget for lokalhistorie i samarbeid med Høgskolen i Bodø lokalhistorisk seminar med følgende tema: Kraftutbygging, industrialisering og regionutvikling, med fokus på Salten. Den faglige delen av seminaret var lagt til ”Gammelkontoret” i Glomen, Glomfjord. I tillegg til en rekke spennende foredrag og diskusjoner var det lagt inn ekskursjon til Glomfjord industripark. Det var 30 deltakere på seminaret, flere av HIFO-Bodøs medlemmer bidro med foredrag, samt at Alan Hutchinson og Svein Lundestad deltok i arrangementskomiteen.

Sommerturen 10.juni gikk til Bremnes fort nord for sentrum av Bodø. Kystfortet ble bygd av tyskerne under okkupasjonen. Deretter benyttet forsvaret fortet til det ble frigitt på 1990-tallet. Området er nå regulert som friområde, og en gruppe frivillige, Krigshistorisk gruppe Bodø (KGB), har gjort en betydelig dugnadsinnsats for å restaurere og ta vare på fortet. En av ildsjelene i KGB, Odd Horsdal, holdt et inspirerende foredrag om fortets historie og restaureringen. Etterpå var det forfriskninger og grillmat kombinert med kveldssol og en fantastisk utsikt mot Landegode.

Onsdag 15. september holdt Leiv Nordstrand et spennende foredrag: Streiftog i Nordlands fylkeshistorie gjennom 400 år. Fra len til amt og fylke.

21.-22.oktober besøkte foreningen Nasjonalbiblioteket i Mo i Rana. Tema for turen var: Nasjonalbiblioteket, noe for undervisning og forskning i historie. Et rikholdig program var lagt opp av historiker og ansatt ved Nasjonalbiblioteket, Johan Henden. I tillegg til en to timers guidet tur på Mo industripark (det gamle jernverksområdet), ga Tormod Steen fra Rana museum oss: Glimt fra Ranas historie. 14 deltakere hadde et særs godt faglig og sosialt utbytte av turen. 

Julebordet fant som vanlig sted på Nordland kultursenter, i år den 8. desember. Før inntak av mat og drikke holdt Erik Lundestad foredraget: ”En forskjell må gjøre en forskjell: Det pragmatiske grunnlaget for A. M. Schweigaards moderniseringsprosjekt.” 30 deltakere.

Onsdag 26.januar 2005 presenterte Ketil Jensen og Thomas Andreassen hovedoppgavene sine. Jensens arbeid hadde tittelen: Kampen om havet: Historien om Aksjon Kyst-Norge 1972-1975, mens Andreassens foredro om: Fangeerstatningsavtalen mellom Norge og Vest-Tyskland i 1959 : Vesttyske erstatninger til nordmenn som satt i tysk fangenskap under andre verdenskrig.

4. Annet:

· Den norske historiske forening, årsmøtet 2004

Møtet ble avholdt i Ålesund i forbindelse med De norske historikerdagene 2003.

Stian Larsen representerte HIFO-Bodø.

· Åpent HIFO-møte torsdag 14.april 2005 (sted kunngjøres senere):

Professor Francis Sejersted: ”Sosialdemokratiets tidsalder”. 
· Fagdag i samarbeid med Høgskolen i Bodø, fredag15. april 2005:

Tema for fagdagen er ”1905 og unionsoppløsningen”. Eksterne foredragsholdere er professor Francis Sejersted og professor Roald Berg. Fra lokalt hold bidrar professor Jon Gulowsen, førsteamanuensis Svein Lundestad og arkivar Tone-Lise Fische.

· Lokalhistorisk seminar 2005, Fauske bygdetun, 22.-23.april 2005:

Et nytt lokalhistorisk seminar er på beddingen; denne gang på Fauske og i regi av tre historielag fra kommunen, samt HIFO-Bodø og historieseksjonen ved Høgskolen. Tema for seminaret er: ”Og det er her e ska va ?!” Oppbrudd og utvikling; bergverk og arbeidsvandring i et jordbrukssamfunn.
5. Økonomi

Regnskapet for perioden er til revidering hos revisor og legges fram på årsmøtet.

Bodø, 1.mars 2005

For styret i HIFO-BODØ

Wilhelm Karlsen

leder

